**LIETUVOS JŪRŲ MUZIEJUS**

Sveiki atvykę į Lietuvos jūrų muziejų! Tai jūros gamtos ir istorijos pažinimo kompleksas, įsikūręs unikalioje Kuršių nerijos vietoje – Kopgalyje. Muziejus buvo atidarytas 1979 metais restauruotame XIX amžiaus pabaigos Nerijos forte. Centrinis jo įtvirtinimas pritaikytas akvariumui ir jūrų faunos ekspozicijai, kazematuose eksponuojami laivybos istorijos objektai, pabūklų aikštelėse – senoviniai ir modernūs inkarai. Forto kieme yra įrengti lauko baseinai jūrų žinduoliams irpingvinams.

Netoliese esančioje senųjų žvejybos laivų aikštelėje rodomi didžiausi muziejaus eksponatai – kelis šimtus tonų sveriantys laivai. Pajūrio žvejo etnografinėje sodyboje lankytojai yra supažindinami su senosiomis žvejų gyvenimo tradicijomis. 1994 metais buvo atidarytas ir delfinariumas. Šiandien modernus, dinamiškas, pažangiausiais metodais dirbantis Lietuvos jūrų muziejus yra vienas iš labiausiai lankomų muziejų Lietuvoje. Jo rinkiniuose saugoma apie 80 000 objektų. Tai jūrų faunos preparatai, geologijos, archeologijos, etnografijos, numizmatikos, kartografijos, laivų technikos, raštijos, fotomedžiagos, filatelijos, filokartijos eksponatai. Specialų muziejaus fondą sudaro gyvieji eksponatai: jūrų žinduoliai, paukščiai ir žuvys. Jų muziejuje yra apie tūkstantį.

Šioje ekskursijoje kviečiame susipažinti su Lietuvos jūrų muziejaus komplekso dalimi – lauko ekspozicija senųjų žvejybos laivų aikštelėje ir pajūrio žvejo etnografine sodyba.

Linkime malonių įspūdžių!

Kelionę norėtume pradėti trumpa Lietuvos jūrų ir pamario žvejybos apžvalga. Prašome prieiti prie pirmojo mūsų ekskursijos eksponato – vidutiniojo žvejybos tralerio „Dubingiai“.

**(1)Vidutinis žvejybos traleris „Dubingiai“**

Lietuvai priklauso neilgas 90 kilometrų pajūrio ruožas ir Kuršių marių dalis. Šios teritorijos driekiasi dviejuose etnokultūriniuose ir istoriniuose regionuose – Mažojoje Lietuvoje ir Žemaitijoje. Abu regionus veikė vokiečių, kuršių, lietuvininkų ir žemaičių įtakos.

Kuršių mariose laivybos ir žūklės priemonės buvo įvairesnės negu pajūryje. Žūklė jūroje iki pat 1940 metų buvo neribota, o Kuršių mariose pradėta riboti jau XVI amžiaus pabaigoje. Tuo laiku paskelbtos pirmosios žvejybos taisyklės yra vienas iš seniausių gamtosaugos dokumentų Europoje. XX amžiaus viduryje Antrasis pasaulinis karas ir sovietinė okupacija pakeitė Lietuvos pajūrio ir pamario raidą. Nutrūko, pakito šimtmečiais puoselėtos gyvensenos tradicijos.

Apie pokario metais pradėtą vystyti pramoninę žūklę liudija čia eksponuojami laivai. Tai didžiausi Lietuvos jūrų muziejaus eksponatai. Tik šiame muziejuje, vieninteliame Lietuvoje, galėsite pamatyti jūrų laivą nuo kilio iki stiebų viršūnių, turėsite galimybę paliesti net jo sraigtą.

Pats didžiausias eksponuojamas laivas yra vidutinysis žvejybos traleris „Dubingiai“. Iki 1955 metų Klaipėdos žvejai dažniausiai gaudavo Vokietijos Demokratinėje Respublikoje statytus vidutinius žvejybos tralerius, kuriuos Vokietija privalėjo tiekti Sovietų Sąjungai kaip atlyginimą už karo padarytus nuostolius. Vėliau, 1955–1961 metais, žvejybos traleriai buvo statomi Klaipėdos „Baltijos“ laivų statykloje. Čia Lietuvos, Latvijos, Estijos, Archangelsko, Petrozavodsko žvejams buvo pastatyti 122 vidutinieji žvejybos traleriai. 116-asis buvo „Dubingiai“.

„Dubingiai“ yra „Bologoje“ tipo, 380 tonų vandens talpos laivas, skirtas žvejybai tralu ir dreifuojančiais tinklais. Vėliau jis buvo pritaikytas žūklei gaubiamaisiais tinklais. 1980 metais šis traleris perduotas Lietuvos jūrų muziejui. Dabar laive yra restauruotos šturmano ir mechaniko kajutės, salonas, mašinų skyrius. Triumerengiamos laikinos laivybos istorijos ekspozicijos.

Kitas eksponatas – mažasis žvejybos traleris „Kolyma“.

**(2) Mažasis žvejybos traleris „Kolyma“**

Lietuvos jūrų muziejaus kūrimo planuose buvo numatyta Kopgalyje eksponuoti naudojimui nebetinkamus, senus žvejybos laivus. Tik šio sumanymo dėka išliko vieninteliai mažasis ir vidutinysis žvejybos traleriai.

Mažieji žvejybos traleriai XX amžiaus 5–6 dešimtmetyje buvo dažniausiai Klaipėdos žvejų naudojami laivai. 1948 metais į Klaipėdos uostą iš Talino atplaukė pirmieji du Suomijoje pastatyti mažieji žvejybos traleriai, turintys metalinius rentinius ir medinius korpusus. Juos Sovietų Sąjungai kaip mokestį už karo metu padarytus nuostolius, tiekė pralaimėjusi Suomija.

Mažasis traleris „Kolyma“ pastatytas 1949 metais Suomijoje, Raunio laivų statykloje. Laivo ilgis yra 23,6 metro, plotis – 6,5 metro, borto aukštis – 4,5 metro, variklio galingumas – 200 AJ. Vandens talpa – 162 tonos. Laivo įgulą sudarė 11 žmonių. Autonomiškai plaukioti laivas galėjo 100 parų. Tokiais mažaisiais traleriais buvo žvejojama Baltijos jūroje iki XX amžiaus 8-ojo dešimtmečio vidurio.

Trečias mūsų ekskursijos eksponatas – taip pat šalia. Tai – plieninis tralbotas.

**(3) Plieninis tralbotas**

Plieniniai tralbotai sudarė didžiąją buvusio„Baltijos“ žvejų kolūkio laivyno dalį. Šis laivynas buvo įkurtas 1959 metais, sujungus „Bangos“ ir „Baltijos žvejo“ kolūkius. 1973-aisiais žvejų kolūkis „Baltija“ turėjo 29 plieninius tralbotus.

Plieninis tralbotas – motorinis žvejybos botas plieniniu korpusu, skirtas žvejoti tralu jūroje. Šį laivą 1978 metais žvejų kolūkis perdavė besikuriančiam Lietuvos jūrų muziejui. Tralbotas pastatytas 1954 metais Vokietijos Demokratinėje Respublikoje. Jo ilgis – 18,4 metro, plotis – 5,2 metro. Vandens talpa – 58 tonos. Variklio galingumas – 150 arklio jėgų. Su tralbotais žvejota ne tik jūroje, bet ir mariose.

Šioje aikštelėje į šiaurę nuo laivų eksponuojami irkiti dideli objektai. Vienas jų yra kontaktinė jūrų mina.

**(4) Kontaktinė jūrų mina**

Jūrinė mina yra sprogmuo,skirtas naudoti po vandeniu ir naikinti priešų laivus. Tai ypač efektyvus ginklas. Mina buvo rasta Klaipėdos uosto prieigose. Ji yra cilindro formos, suvirinta iš trijų horizontalių sekcijų. Viršutinėje dalyje yra penki detonatoriai. Apatinės dalies centre – masyvi ąsa, skirta minos inkarui tvirtinti. Kontaktinės minos buvo naudojamos Antrojo pasaulinio karo metais. Šie ginklai sprogsta objektui prisilietus prie detonatorių. Tokio tipo minas XX amžiaus 6 dešimtmetyje pakeitė modernesnės.

Šalia – navigacinė boja, arba plūduras.

**(5) Uosto farvaterio plūduras**

Šis plūduras buvo pagamintas XX amžiaus 7 dešimtmetyje. Juo žymėjo Klaipėdos uosto farvaterioribas*.* Farvateris, arba laivatakis, yra laivo vandens kelias, kuris driekiasi per gilias telkinio vietas, apeidamas kliūtis – seklumas ir uolas. Laivams įplaukiant į Klaipėdos uostą, žalios spalvos plūdurai būdavo dešinėje pusėje, o raudonos – kairėje. Išplaukiant – atvirkščiai. Tamsiuoju paros metu arba esant rūkui, plūduro vieta ir spalva buvo atpažįstama iš jo viršuje įtaisyto žaliai arba raudonai šviečiančio žibinto.

Klaipėdos uosto navigacinė ženklinimo sistema pradėjo formuotis XVII amžiuje. Vėliau, tobulėjant navigacinėms priemonėms, ji buvo modernizuojama.

Šalia – inkaras.

**(6) Inkaras**

Inkarai muziejuje kaupiami nuo 1971 metų. Tai – unikalus technikos eksponatų rinkinys. Beveik visi muziejuje saugomi inkarai yra „skenduoliai“. Jie buvo ištraukti iš Baltijos, Šiaurės jūrų, Atlanto vandenyno dugno. Seniausieji inkarai priklausė XVII–XVIII amžiaus burlaiviams. XIX amžiuje, pradėjus statyti didelius okeaninius burlaivius, atsiradus garlaiviams, buvo ieškoma, kaip padidinti inkarų laikymo galią. XIX amžiaus pabaigoje anglų kapitonas Holas pasiūlė inkaro konstrukciją, kuri pasižymėjo patvarumu, nes visos jo detalės buvo nulietos metalurgijos gamykloje. Eksponuojamas Holo sistemos inkaras pasukamais ragais buvo rastas Baltijos jūros dugne. Manoma, kad jis buvo naudojamas „Liberty“ tipo garlaivyje. Inkaras buvo pagamintas Jungtinėse Amerikos ValstijoseXX amžiaus I pusėje.

Šalia inkaro eksponuojami audiogido numeriais pažymėti laivo velenas ir sraigtas.

**(7) Motorlaivio sraigto velenas**

Velenas yra ritinys, perduodantis sukamąjį judesį. Šis varomasis velenas motorlaivyje naudotas kaip ašis sraigtui. Jis pagamintas iš nerūdijančio plieno XX amžiaus 6–8 dešimtmetyje. Veleno ilgis yra virš 5 metrų.

**(8) Krovininio motorlaivio sraigtas**

Tai – „Mirnyj“ tipo motorlaivio sraigtas, pagamintas XX amžiaus II pusėje. Sraigtai yra dažniausiai naudojami laivų varytuvai. Jiems sukantis, mentės stumia vandens masę atgal, taip sudarydamos reaktyvinę jėgą. Ši per veleną, sujungtą su laivo korpusu, verčia laivą judėti į priekį.

Kitas eksponatas yra kiek nuošaliau, paėjus į šiaurę. Tai – kurėnas „NID. 1“.

**(9) Kurėnas „NID. 1“**

Kurėnas „NID.1“ – tradicinė Kuršių marių plokščiadugnė žvejų burvaltė. Tai vienintelis išlikęs originalus tokio tipo laivas, statytas Nidoje XX amžiaus 4 dešimtmečio viduryje. Lietuvos jūrų muziejui kurėną1988 metais perdavė Latvijos etnografinis muziejus. Po restauravimo nuo 1989 iki 1999 metų Jūrų muziejaus darbuotojai šia burvalte rengė ekspedicijas irplaukiojo Kuršių mariomis.

Kurėnas „NID.1“ turi šoninius švertus – šliužes, keturias poras špantų – vitinių, priekyje ir gale dengtas patalpas – paragę ir pastūrę. Didysis stiebas pritvirtintas prie tvirto bimso – mastbankio. Burvaltės viduje, vadinamame rūmu, sudėtos denio lentos – šatiliai ir tiliaudos. Ant stiebo iškelta vėtrungė.

Kurėnais Kuršių mariose buvo žvejojama keletą šimtmečių. Senosios burvaltės išnyko atsiradus motorinėms valtims. Burvaltes statė užsakovo žvejo sodyboje. 3–4 savaites dirbdavo laivadirbys, pameistrys ir 1 ar 2 mokiniai. Medieną parūpindavo užsakovas. Bortams naudotos 2–3 metus džiovintos ąžuolo lentos. Špantams ir ragams – parinktos natūraliai išlinkusios ąžuolo šakos. Dugnas buvo surenkamas iš 10–12 cm storio pušinių lentų. Grandines ir laivavines nukaldavo kaimo kalvis. Bures siūdavo iš medvilninio ar lininio audinio. Be brėžinių per 4–6 savaites pastatytas kurėnas plaukiodavo 50–60 metų.

Dabar pasukite į kairę ir eikite į etnografinę pajūrio žvejo sodybą. Priėję pirtį, pro klėtį leiskitės žemyn ir eikite takeliu į gyvenamąjį namą, kur yra saugomi eksponatai, susiję su laivadirbysteir žvejyba, įrengtas informacinis terminalas.

Etnografinėje pajūrio žvejo sodyboje lankytojai susipažįsta su pasiturinčio žvejo, kuris vertėsi ne tik žūkle, bet ir gyvulininkyste bei žemdirbyste, gyvenimu.

Sodyba buvo įkurta Kopgalyje 1979 metais. Jos prototipu tapo XIX–XX amžiaus pabaigos Šventosios apylinkių pajūrio žvejų pastatai. Sodybos nepasižymėjo statinių gausa – mažiau turtingi žvejai turėjo 2–3 pastatais. Čia norėta parodyti visus pajūrio sodybose buvusius ūkinius bei gyvenamuosius statinius. Sodyboje yragyvenamasis namas, tvartas, klėtis, pirtis, rūsys, rūkykla, kartys tinklams džiauti bei žuvims džiovinti.

Įėjus į gyvenamojo namo priemenę, prašome susipažinti su eksponatais patalpoje iš kairės. Apžiūrėti ekspoziciją rekomenduojama einant aplink ir laikantis dešinės.

Pirmasis eksponatas dešinėje, pirmoje vitrinoje, pažymėtas 10 numeriu.

**(10) Semtuvas**

Šį semtuvą vandeniui iš valties pilti padirbo Šventosios žvejas Martynas Skudikis, gimęs 1872 metais. Kaušas yra su skylute – jį galima pririšti prie valties. Kad įrankis ilgiau tarnautų, semtuvo galai buvo apkaustyti. Jis buvo naudojamas ne tik vandeniui iš burvaltės semti, bet ir burei apšlakstyti.

Šalia eksponuojamas inkaras.

**(11) Žvejų burvaltės inkaras**

Tai nedidelis kalvio darbo burvaltės inkariukas su žyme ant štoko, arba skersinio. Ant jo įkalta raidė „M“ pažymi, kad inkaras priklausė Šventosios žvejui Janiui Murkšiui. Vėliau inkarą naudojo ir jo sūnus Niklavas Murkšys. Kiekvienas žvejys pasižymėdavo savo inkarus, kad praradęs juos galėtų susigrąžinti.

Paskutinėje vitrinoje dešinėje pusėje – 12 eksponatas.

**(12) Žiokeris**

Žiokeris yra įnagis, skirtas tam tikrai žuvų gaudymo priemonei – ūdai – iš jūros išgriebti. Žiokerius žvejai darydavo iš natūralaus, šakoto eglės stiebo. Prie jo rišdavo metalinį grimzdą, kurio pagalba žiokerį nuleisdavo į jūrą. Ūdos driekdavosi keletą kilometrų, po žvejybos jas reikėjo surinkti ir išpainioti.

Šis žiokeris priklausė Šventosios žvejui Janiui Balčiui. Įrankis yra paženklintas savininko inicialais, išrėžtais kirilica. Slavišką raidyną žvejas ėmė naudoti grįžęs iš tarnybos carinės Rusijos kariuomenėje.

Priekinėje vitrinoje – vieno iš garsiausių pamario kurėnų statytojo Jono Gižo asmeniniai darbo instrumentai. Dalį jų meistras pasidarė pats – ant šių daiktų yra išrėžti inicialai „J. G.“

 **(13) Medinis žymeklis-brėžtuvas**

Šiuo įrankiu laivų meistras pažymėdavo ruošiamų pjauti lentų storį ir plotį. Ant korpuso įrėžtos trys raidės „JGD” reiškia „Johann Giszas Drawonen“ – Jonas Gižas Dreverna. Įrankis buvo pagamintas XX amžiaus pradžioje.

Drevernos laivadirbys Jonas Gižas gimė 1867 metais Ventėje. Dailidės amato mokėsi pas įvairius meistrus. Apsigyvenęs Drevernoje statė ir remontavo burvaltes Kuršių nerijos bei pamario žvejams. Mirė 1940 metais, palaidotas senosiose Drevernos kapinėse. Siekiant įamžinti Jono Gižo darbus, akmeniniame jo antkapyje buvo iškaltas kurėno atvaizdas. Jonas Gižas kartais gamino ir kurėnų bei reizinių modelius.

Vieną iš jų matote šioje vitrinoje.

Šis Kuršių marių žvejų burvaltės modelis buvo pagamintas 1922 metais. Užrašas ant burės „Korno ir Kiodelio Walte nu Kurszisku Mariu“ reiškia, kad su tokio tipo burvalte buvo žvejojama velkamaisiais tinklais, t. y. kurnu arba kiudeliu. Kornas, dar vadinamas kurnu, buvo 120 m ilgio trisienis tinklas. Kurniniais tinklais gaudydavo smulkius sterkus, plakius, kuojas. Kiudelis – tralo pavidalo tinklas. Modelis yra Vytauto Didžiojo karo muziejaus nuosavybė.

 **(14) Sudedamas kampainis**

Meistro pagamintas sudedamas kampainis buvo naudojamas stačiam kampui nustatyti medžio apdirbimo darbuose.

**(15) Oblius**

Oblius yra įrankis, skirtas lentoms, medinėms detalėms drožti ar lyginti. Statant laivą buvo naudojami įvairiausi obliai – tradiciniai, figūriniai ir kiti. Šis oblius naudotas lentoms obliuoti. Jis pagamintas XX amžiaus pradžioje iš medžio.

**(16) Figūrinis oblius**

Šis meistro Jono Gižo oblius yra skirtas figūriniams darbams – lenktiems paviršiams obliuoti. Darbo instrumentas buvo pagamintas XX amžiaus pradžioje iš medžio, turi ir plieno detalių.

**(17) Figūrinis oblius grioveliams**

Šį oblių Drevernos laivadirbys Jonas Gižas naudojo grioveliams obliuoti. Įrankis buvo pagamintas XX amžiaus pradžioje iš medžio, turi metalo detalių.

**(18) Kaltas**

Kaltas – tai įrankis kietai medžiagai apdoroti, skylėms, įduboms, grioveliams iškalti. Kaltų dydis ir pavidalas priklauso nuo paskirties, apdorojamosios medžiagos savybių. Eksponuojamą įrankį lenktais ašmenimis meistras Jonas Gižas naudojo vinių lizdams iškalti jungiant briaunomis bortų lentas.

**(19) Vienarankis skersinis medienos pjūklas**

Jonas Gižas naudojo ir šį pjūklelį dekoratyvine rankena. Meistrui buvo svarbu ne tik pasidirbti reikiamą įrankį, bet ir suteikti jam estetinę išvaizdą. Vienarankis pjūklas pagelbėdavo, kai reikėdavo tiksliai atpjauti medines dalis sunkiai prieinamose vietose.

**(20) Metalinis žymeklis**

Šiuo žymekliu lentoje buvo pasižymima vieta, kur reikėjo obliuoti ar pjauti. Prietaisas buvo pagamintas XX amžiaus pradžioje.

**(21) Žymeklis „caikneris“**

Tai specifinis žymeklis, vadinamas „caikneriu“. Jis buvo naudojamas vertikaliai jungiamų lentų briaunai pažymėti. Įrankis pagamintas XX amžiaus pradžioje iš metalo.

**(22) Lentų veržtuvas**

Šis įrankis buvo naudojamas lentoms suveržti. Vietiniai meistrai jį vadino „strūda“.

Kitas eksponatas – dešinėje pusėje esančioje vitrinoje.

**(23) Ūda iš Šventosios**

Šią ūdą XX amžiaus 3–4 dešimtmečiais naudojo Šventosios žvejo Niklavo Vindigio tėvas. Ūdą sudaro medinė skilstė ir ilga 2 mm storio virvė, prie kurios maždaug kas metras pririštos tokio pat storio 40–60 cm ilgio virvelės su kabliukais.
Ūdos – žvejybos priemonės, naudotos pajūrio ir pamario žvejų. Jomis mariose buvo gaudomi unguriai, o jūroje – menkės, kartais plekšnės ir otai. Žvejai turėjo po 2–3 tūkstančius kabliukų. Ruošiantis žvejybai, ant kiekvieno kabliuko buvo veriamas masalas – striktas. Tai buvo gabaliukais supjaustytos smulkios žuvytės – strimelės, tobiai ar bretlingiai. Žvejybos metu pagrindinę virvę po vandeniu ištempdavo tarp plūdurų, o gijos su kabliukais ir masalu panirdavo dar giliau. Kiekvienas veiksmas pasirengiant ūdas, jas statant ir traukiant turėjo būti atliekamas iš eilės ir labai kruopščiai. Menkiausia klaida grėsė ūdos ar laimikio praradimu. Įgūdžių ir kruopštumo reikalavo ne tik pati žvejyba, bet ir ūdų priežiūra.

Kitoje vitrinoje eksponuojamas 24 numeriu pažymėtas žibintas.

**(24) Žibintas**

Į žūklę žvejai dažniausiai išplaukdavo anksti ryte, dar su tamsa. Kartais jie žvejodavo ir nakties metu, tad žibintas buvo naudojamas ne tik krante pasišviesti, bet ir žvejyboje. Tamsoje žibintą uždegdavo tam, kad valtis iš toli matytųsi ir kad jos nekliudytų kitas didesnis laivas. Pasišviesti buvo reikalinga ir tvarkant tinklus. Šis žibintas buvo rastas Aukštumalės pelkėse. Spėjama, kad jis galėjo būti naudojamas ir gaudant vėžius.

25 ir 26 eksponatai – kitoje vitrinoje.

**(25) Tinklų pasvarai**

Tinklų pasvarai dar vadinami gramzdais. Pasvarai būdavo pririšami prie tinklo ir naudojami tinklui nugramzdinti į jūros dugną. Iš pradžių juos darydavo iš akmens ir molio. Pasvarams buvo suteikiamos statinaitės, kūgelio, disko formos. Vėliau jie pradėti gaminti iš metalo.

**(26) Tinklo plūdė**

Eksponuojama iš medžio išdrožta tinklo plūdė, rasta gyvenamojo namo palėpėje Preiloje. Tokios plūdės buvo naudojamos nedideliam tinklui išlaikyti vandens paviršiuje. XX amžiaus pradžioje plačiau imta naudoti kamštines plūdes. Dažnai ant tinklo plūdžių savininkas įrėždavo savo ženklą.

Kitoje vitrinoje eksponuojamos šeivos.

**(27) Šeivos tinklams**

Šeiva yra medinis įrankis, skirtas suplėšytiems tinklams adyti ir lopyti. Tinklo tvarkymui naudojamas siūlas buvo pririšamas per išsikišimą vidinėje išpjovoje. Šeivą smailiuoju galu prakišant pro tinklo virvių akis buvo padaromas lopas. XX amžiaus 6 dešimtmetyje medines namudines šeivas pakeitė masiškai gaminamos plastmasinės.

Trobos priemenėje ant sienų eksponuojami tinklai ir kiti žūklės reikmenys. Dešinėje – 28 numeriu pažymėtas krepšys.

**(28) Ūdų kiocė**

Žvejybos priemonę ūdą matėte, pažymėtą 23 numeriu.

Ūdos buvo išmazgomos, žvejybai paruošiamos krepšyje, dar vadinamame „balde“ arba „kioce“. Ūdos gijos su kabliukais viena po kitos buvo nuleidžiamos krepšio išorėje. Ant kabliukų buvo smeigiamas masalas – strikis – žuvies gabalėliai. Taip tvarkingai parengta baldė buvo nešama į valtį. Kad virvės nepersipintų, ūdos gijos į vandenį iš baldės buvo leidžiamos viena po kitos iš eilės. Įdomu tai, kad tuščias krepšys būdavo vadinamas „kioce“, o sukrovus į jį ūdas – jau kitaip – „balde“.

Ant priešingos sienos – 29 eksponatas.

**(29) Stoderis**

Tinklų ir ūdų pastatymo vietas žymėjęs plūduras buvo vadinamas „stoderiu”. Tai plona kartis su vėliavėle viršuje bei užmauta kamštine plūde. Karties apačioje kabindavo svarmenį, kad ji vandenyje išliktų statmena. Kartais plūdė buvo dažoma baltai arba raudonai.

30 eksponatas – žvejo batai. Juos rasite gyvenamojo kambario interjere.

**(30) Žvejo batai**

Tai XX amžiaus pradžios ilgaauliai, odiniai, sunkūs batai, kuriuos žvejas Jonas Balčius įsigijo Palangoje iš prekeivio žydo. Tokius batus žvejyboje vėsiu metu avėdavo pajūrio ir pamario žvejai. Gausiai riebalais ištepta aulinių oda braidant vandenyje nepermirkdavo ir kojos nesušlapdavo.

XIX amžiaus pabaigoje buvo bandoma priversti žvejus nešioti iš nendrių padarytas gelbėjimosi liemenes, tačiau jie kategoriškai atsisakydavo tai daryti, nes buvo įsitikinę, kad jokios gelbėjimosi priemonės nepadės, jeigu nelaimės atveju nespės išsiauti iš ilgų ir sunkių batų*.* Mūsų dienų žvejai nešioja panašius, tik guminius batus.

Dėkojame, kad aplankėte Lietuvos jūrų muziejų. Su kitomis ekspozicijomis susipažinti išsamiau Jūs galite pasinaudoję kitais egidais, įrašytais 7 kalbomis. Iki pasimatymo!